Plataforma per la Llengua amb l'Ajuntament de Sagunt
04 d’agost 2015

![](/media/dv5bvddl/c_lengua.jpg)

_Josep Manuel Tarazona i Manuel Carceller durant la reunió_  
​

El regidor de Cultura i Normalització Lingüística de l'Ajuntament de Sagunt, Josep Manuel Tarazona, s'ha reunit amb Manuel Carceller, delegat de la _Plataforma per la Llengua al País Valencià_. En la trobada s'ha acordat donar suport, des de l'Ajuntament de la capital de la comarca del Camp de Morvedre, a la divulgació en el sector de l'ensenyament de les publicacions _Que faig si_, de caràcter sociolingüístic, i _Buna al valencià_, adreçada a la comunitat de nous veïns d'origen romanés.  
  
Igualment l'Ajuntament de Sagunt s'adherirà a la campanya «A taula en valencià», a favor del consum de productes etiquetats en la llengua pròpia. **“L'Ajuntament de Sagunt vol així manifestar, des de l'inici del nou govern municipal, la voluntat de col•laborar amb _Plataforma per la Llengua_, a favor de l'ús del valencià”,** segons ha manifestat el regidor Josep Manuel Tarazona. També han acordat que _Plataforma_ participarà en alguna mostra cultural a Sagunt, com ara una Fira del Llibre en valencià, que l'Ajuntament estudia organitzar en els propers mesos.  
  
Des de _Plataforma_ hem demanat als representants del nou govern de l'Ajuntament de Sagunt iniciatives cap a una societat unida per la llengua pròpia. **“El valencià és un element necessari per a la inclusió social** \-explica Carceller-**. A través de l’adopció de la llengua pròpia, podem facilitar el procés d’adaptació social de les persones nouvingudes, a la vegada que fem del valencià la llengua comuna de la vida pública, en el context d’una societat multilingüe».**  
  
Manuel Carceller s'ha entrevistat també amb el tècnic de normalització de l’Ajuntament, Òscar Pérez Silvestre, al qual ha agraït la seua col.laboració en la revista de l'entitat, _La Corbella_, de juny del 2015.  
 

*   [](http://www.facebook.com/sharer.php?u=https://aytosagunto.es/va/actualitat/plataforma-per-la-llengua-amb-l-ajuntament-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/plataforma-per-la-llengua-amb-l-ajuntament-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/plataforma-per-la-llengua-amb-l-ajuntament-de-sagunt/ "Linked In")
*   [](mailto:?body=https://aytosagunto.es/va/actualitat/plataforma-per-la-llengua-amb-l-ajuntament-de-sagunt/)